钦定古今图书集成/明伦汇编/氏族典/第111卷 > 崔季舒
## 钦定古今图书集成/明伦汇编/氏族典/第111卷 > 崔季舒

按《北齐书崔季舒传》：“季舒，字叔正，博陵安平人。少孤，
性明敏，涉猎经史，长于尺牍，有当世才具。年十七，为
州主簿，为大将军赵郡公琛所器重。神武亲简丞郎，
补季舒大行台都官郎中。文襄辅政，转大将军中兵
参军，甚见亲宠。以魏帝左右须置腹心，擢拜中书侍
郎。文襄为中书监，移门下机事，总管归中书。”又：“季舒”
善音乐，故内伎亦通隶焉。转黄门侍郎，领主衣都统。
及文襄遇难，文宣赴晋阳，司马子如等列其过状，徙
北边。天保初，文宣知其无罪，追为将作大匠。再迁侍
中，俄兼尚书左仆射、仪同三司，大被恩遇。乾明初，杨
愔以文宣遗旨，停其仆射。母丧起复，除光禄勋，兼中
兵尚书，出为齐州刺史。太宁初，追还，累拜度支尚书。
出为西兖州刺史。为进典签于吏部，被责免官。久之，
除胶州刺史，迁侍中开府，食新安、河阴二郡干，加左
光禄大夫，待诏文林馆，监撰《御览》。加特进、监国史。祖
珽受委，奏季舒总监内作。珽被出，韩长鸾以为珽党，
亦欲出之。属车驾将适晋阳，季舒与从驾文官连名
进谏，长鸾遂奏：“汉儿文官声云谏止向、并，其实未必
不反。”帝即召已署表官人，集含章殿，以季舒等为首，
并斩之殿庭，令弃其尸于漳水。周武帝灭齐，季舒赠
开府仪同大将军、定州刺史。